Csongrád Város Polgármesterétől M

Száma: Fjl/119-4 /2023

Témafelelős: Szabó-Bogárné Kocsis Anita

***ELŐTERJESZTÉS***

**Csongrád Városi Önkormányzat Képviselő-testületének**

**2023. augusztus 31-i ülésére**

## Tárgy: Energiahatékonysági intézkedések - Lakossági Led csereprogram

**Tisztelt Képviselő - Testület!**

A CYEB Energiamegoldások Kft. ismét megkereste Önkormányzatunkat a korábbi időszakban lezajlott lakossági Led csere program sikere kapcsán. Városunkban 849 család juthatott hozzá ingyenesen a led izzókhoz. Az előző regisztrációs időszakról lemaradt háztartásoknak most lehetősége nyílik részt venni a programban.

A program részleteit az 1. számú melléklet tartalmazza, melyet csatoltam az előterjesztéshez.

Csongrád Városi Önkormányzat ismét szeretne csatlakozni a programhoz, ezért kérem a Tisztelt Képviselő-testületet az előterjesztés megvitatására és a határozati javaslat elfogadására.

**H a t á r o z a t i j a v a s l a t**

Csongrád Városi Önkormányzat Képviselő-testülete megtárgyalta az *„Energiahatékonysági intézkedések - Lakossági Led csereprogram”* tárgyú előterjesztést és az alábbi döntést hozza:

1. A képviselő-testület egyetért a CYEB Energiamegoldások Kft-hez benyújtandó pályázattal a lakosság energiahatékonyságának növelése érdekében.
2. A képviselő-testület felhatalmazza Csongrád Város Polgármesterét a szerződés megkötésére, a szükséges nyilatkozatok és intézkedések megtételére.

Felelős: Bedő Tamás polgármester

Határidő: folyamatos

Erről jegyzőkönyvi kivonaton értesítést kap:

1. Képviselő-testület tagjai
2. Csongrádi Polgármesteri Hivatal Fejlesztési és Üzemeltetési Iroda

Csongrád, 2023. 08. 21.

Bedő Tamás

polgármester

**Tájékoztató a lakossági Led csereprogramhoz**

Terveink szerint a csongrádiak 2023. szeptember 15. és október 15. között regisztrálhatnak programunkba csak azok a háztartások, akik az előző regisztrációs időszakban nem vettek részt!

Az akció időzítésével kapcsolatban az a javaslatunk, ahogy fentebb írtam, hogy a lakosság felé történő kommunikáció (és ezzel párhuzamosan a regisztráció) pl. 2023. szeptember 15. és október 15. között valósuljon meg. FONTOS, hogy a kommunikáció a szerződéskötési folyamat megkezdését követően induljon csak el, mivel a településeken létrehozott átvevőpontok bekerülnek a regisztrációs felület legördülő listájába. (Alapértelmezetten nincs benne az ország összes települése, folyamatosan töltjük fel az új átadópontokat, és távolítjuk el azokat, ahol már lejárt a regisztráció.) A regisztrációs időpont meghatározásakor fontos szempont lehet a helyi nyomtatott újság megjelenési időpontja, hiszen van, aki a hagyományos sajtóból tájékozódik.

A regisztráció lezárását követően 30 napon belül manuálisan feldolgozzák kollégáink a beérkezett jelentkezéseket. Ezt követően újabb maximum 30 napon belül kerül sor a regisztrált lakosok izzóinak raklap(ok)ra készítésére, mely raklapokat az önkormányzat elszállít. Ezt követően kollégáink betanítják az önkormányzat munkatársait a komissiózás folyamatára, és megkezdődhet az izzók csomagokba rendezése (1 csomag=1 regisztrált háztartás, mely azokat az izzókat tartalmazza, amelyre az adott háztartás a villanyszámlája, valamint a háztartásban található világítótestek alapján jogosult). Természetesen ehhez listát és átvételi elismervényeket biztosítunk.

Az átadás dátumát és időpontját/időpontjait –regisztrálók számának függvényében – az önkormányzat határozza meg, hiszen önök látják a regisztráltak számából, hogy heti hányszor, hány héten keresztül, illetve, milyen időintervallumban lenne érdemes az átadópontot üzemeltetni.

Ha megvan a kiosztás tervezett dátuma és időpontja/i, jelzik nekünk, mi pedig értesítő emailt küldünk az érintetteknek, akiknek nem kell semmit leadnia, hiszen a program célja alapvetően a hagyományos izzók lecserélése, és az ezzel kapcsolatos energia-megtakarítás segítése.

A legfontosabb kérésünk, hogy mivel számlaadási kötelezettségünk van (nullás a számla), az átadást követő munkanapon szükségünk van a CYEB által biztosított, regisztráltak által aláírt átvételi nyilatkozatokra beszkennelve a [leszallitva@ledcsere.hu](mailto:leszallitva@ledcsere.hu) e-mail címre.

A folyamatot a szerződéskötést követően a logisztikai osztályunk intézi. Ehhez szükség lesz Önöktől egy kapcsolattartóra, akit a LED-ek kiszállításával kapcsolatban kereshetnek majd.

Az akció meghirdetését követően az érdeklődők regisztrálnak majd weboldalunkon (<https://app.ledcsere.hu/registration>), ahol felhasználóbarát felületünknek köszönhetően néhány perc alatt megtörténik a szükséges adatok rögzítése, melyeket a szervezetnél kijelölt átadópont felelősének továbbítunk. Az önkéntesen megadott adatok, valamint az éves áramfogyasztás figyelembe vételével algoritmusunk kiszámolja, hogy az adott háztartás részére hány darab ingyenes LED fényforrás biztosítható.

Sok önkormányzatnál láttunk rá példát, hogy az internettel nem rendelkező lakosok részére a szociális munkás/könyvtáros/önkormányzati dolgozó segítséget nyújtott a regisztrációban. Emiatt a gyakorlat miatt egy email címre több felhasználó is regisztrálható. Fontos még, hogy a programba csak az regisztrálhat, akinek a nevére szól a villanyszámla (meghatalmazás fejében majd átveheti más).